เอไลฟ์เบนเข็มเจาะลูกค้าเป๋าตุง
จ่ายเบี้ยได้ปีละ4-5แสนบาทหวังกวาดรายได้ปีนี้พันล้าน
10 เม.ย. 2555

จ่ายเบี้ยได้ปีละ4-5แสนบาทหวังกวาดรายได้ปีนี้พันล้าน
เอไลฟ์ หวังกวาดเบี้ยพันล้าน เป็นที่ปรึกษาทางการเงิน เจาะกลุ่มลูกค้ากระเป๋าหนัก 
นายเชาว์พันธุ์ พันธุ์ทอง กรรมการผู้จัดการ บริษัท แอ๊ดวานซ์ ไลฟ์ ประกันชีวิต หรือเอไลฟ์ เปิดเผยว่า ในปีนี้บริษัทตั้งเป้าทำเบี้ยรับรวมให้ได้ 1,000 ล้านบาท โดยเพิ่มสัดส่วนเบี้ยผ่านช่องทางที่ปรึกษาทางการเงินให้เป็น 70% และลดช่องทางผ่านโทรศัพท์ หรือเทเลมาเก็ตติงให้เหลือ 30% จากปี 2554 ที่ช่องทางเทเลมาเก็ตติงและช่องทางที่ปรึกษาทางการเงินมีสัดส่วนเท่ากัน 50% โดยมีเบี้ยรับรวมอยู่ที่ 817 ล้านบาท
ทั้งนี้ จะมุ่งเจาะไปยังกลุ่มลูกค้าระดับบนที่มีรายได้เดือนละ 89 หมื่นบาท หรือมีฐานเสียภาษีตั้งแต่ 20% ขึ้นไปเป็นหลัก และในปี 2556 ตั้งเป้าเพิ่มรายได้ผ่านช่องทางที่ปรึกษาทางการเงินเป็น 8090% เนื่องจากกลุ่มลูกค้าระดับบนนั้นเป็นกลุ่มที่มีรายได้สูง จ่ายเบี้ยประกันเฉลี่ยรายละ 4-5 แสนบาท การต่อยอดขายผลิตภัณฑ์ทางการเงินสู่ประเภทอื่นนอกเหนือจากประกันชีวิตก็มีโอกาสสูง โดยเฉพาะที่เกี่ยวข้องกับการลดหย่อนภาษี ซึ่งปัจจุบันมีฐานลูกค้าประมาณ 1,000 ราย มีสินทรัพย์ให้ดูแล 1,200-1,300 ล้านบาท
อย่างไรก็ตาม ในส่วนของช่องทางเทเลมาเก็ตติงนั้น ก็มีอัตราเติบโต 100% มาโดยตลอด ซึ่งปัจจุบันมีลูกค้าอยู่ 4 หมื่นราย ค่าเบี้ยเฉลี่ยรายละ 1.2 หมื่นบาท และมีเบี้ยต่ออายุสูงถึง 80% เนื่องจากเอไลฟ์ใช้กลยุทธ์จ่ายผลประโยชน์บางส่วนคืนให้กับลูกค้าในช่วงท้ายสัญญา ทำให้ลูกค้ายังคงชำระค่าเบี้ยต่อเนื่อง โดยเฉพาะกรณีชำระผ่านบัตรเครดิต
ผลการดำเนินงานในไตรมาสแรกที่ผ่านมา มีอัตราเติบโตประมาณ 20% และในไตรมาส 3-4 ของปีนี้ จะเสนอขายแบบประกันยูนิเวอร์แซลไลฟ์ หรือยูแอล ซึ่งเป็นกรมธรรม์ประกันชีวิตควบกับการลงทุน คาดว่าให้ผลตอบแทนได้ไม่ต่ำกว่า 4%
นายเชาว์พันธุ์ กล่าวว่า ปีที่ผ่านมาบริษัทได้ผลตอบแทนจากการลงทุนเฉลี่ย 4.6% จากสินทรัพย์ลงทุน 1,500 ล้านบาท แต่คาดว่าปีนี้จะได้ 6% เนื่องจากรูปแบบการลงทุนเปิดกว้างมากขึ้น และได้เตรียมเงินไว้ 200 ล้านบาท เพื่อไปลงทุนต่างประเทศในหุ้นกู้ของ ปตท.และธนาคารกรุงไทย และคาดว่าได้ผลตอบแทนที่ 5.5%